b'\n_START_ARTICLE_\nGenska pi\xc5\xa1tola\n_START_PARAGRAPH_\nGenska pi\xc5\xa1tola je naprava, s katero lahko v poskusne rastlinske ali \xc5\xbeivalske celice na enostaven na\xc4\x8din vnesemo novo genetsko informacijo. Deluje tako, da mikroskopske delce zlata prevle\xc4\x8demo z molekulami DNK (geni), ki jih \xc5\xbeelimo vstaviti v poskusne organizme, potem pa te delce s pomo\xc4\x8djo bata, ki deluje na stisnjen plin (na primer helij) izstrelimo proti poskusnemu organizmu, kjer skozi celi\xc4\x8dno membrano prodre v notranjost. Ker so delci, prevle\xc4\x8deni z DNK, zelo majhni, redko po\xc5\xa1kodujejo celice do take mere, da bi odmrle. V notranjosti se DNK sprosti z delcev in se lahko vklju\xc4\x8di v kromosome gostiteljske celice. Te nato za\xc4\x8dnejo proizvajati beljakovine, ki so zapisane na vstavljenih genih._NEWLINE_Genske pi\xc5\xa1tole so po obliki nekoliko podobne pravim, le da so obi\xc4\x8dajno iz plastike in precej ve\xc4\x8dje ter priklju\xc4\x8dene na vir stisnjenega plina. Laboratorijske izvedbe imajo obliko \xc5\xa1katle, v katero postavimo poskusno rastlino ali \xc5\xbeival, na zgornji strani pa je cev z batom in merilniki. Tudi v tem primeru je naprava priklju\xc4\x8dena na pro\xc5\xbeilni plin._NEWLINE_Veda, ki se ukvarja s tovrstnim vnosom biolo\xc5\xa1kih molekul v celice, se imenuje biolistika (podobno kot se balistika ukvarja s fiziko izstrelkov), na\xc4\x8din vnosa molekul z opisanimi napravami pa biolisti\xc4\x8dni.'